**Etické, transparentné a zodpovedné IT vo verejnej správe**

Neetické podnikanie je vo svete rozšíreným a mimoriadne škodlivým javom. Len v oblasti odovzdaných úplatkov OECD odhaduje ich ročný objem na jeden bilión amerických dolárov (pri americkej škále 1 trillion USD). Neetické podnikanie alebo priamo korupcia majú devastačný účinok na životnú úroveň, dôveru v justíciu a vládnu moc všeobecne. Nehovoriac o deklasovaní hospodárskej súťaže, kvality poskytovaných služieb a tovarov a premrštených cien.

Úrad podpredsedu vlády pre informatizáciu a investície ako orgán vedenia v zmysle Zákona 95/2019 o informačných technológiách vo verejnej správe a o zmene a doplnení niektorých zákonov má v zmysle § 6 Zákona písmeno a) povinnosť dodržiavať princíp transparentnosti, princíp proporcionality a princíp hospodárnosti a efektívnosti. Uvedené sa vzťahuje aj na orgány riadenia.

Pracovná skupina Governance & Delivery týmto navrhuje Úradu podpredsedu vlády pre investície a informatizáciu praktické opatrenia, ktorých naplnenie bude znamenať výrazné obmedzenie možností pre neetické chovanie a netransparentnosť pri IKT projektoch vo verejnej správe.

Aby sa dosiahol tento efekt, nemôže sa jednať o jednostranné opatrenia na strane verejnej správy. Naopak, potrebujeme, aby sa na obdobných princípoch a opatreniach zrkadlovo zhodli zákazníci aj dodávatelia IKT.

Z uvedeného dôvodu sa prezídium IT asociácie rozhodlo, že na Valnom zhromaždení ITAS dňa 13.júna 2019, vyzve svojich členov, aby sa analogicky prihlásili k hodnotám a k praxi, ktoré bude brániť neetickému chovaniu a eliminuje javy, ktoré negatívne ovplyvňujú dôveru verejnosti voči podnikaniu v IKT.

Opatrenia uvedené v tomto návrhu nie sú totožné z etickým kódexom. Predstavujú jeho podmnožinu zameranú na dodávateľsko-odberateľské vzťahy a to s dôrazom na IT. Etický kódex úradu totiž musí zahŕňať aj iné aspekty, predovšetkým etiku a transparentnosť vo vzťahu k zamestnancom, vo vzťahu politikom a politickým stranám, vo vzťahu k verejnosti atď. Domnievame sa, že na úradoch môže postupom času dôjsť k

1. vypracovaniu a schváleniu etického kódexu svojej úradu, alebo
2. zavedeniu normy ISO 37001:2016

V oboch prípadoch pracovná skupina Governance & Delivery navrhuje aby opatrenia uvedené nižšie tvorili súčasť jedného alebo druhého dokumentu.

Zároveň pracovná skupina Governance & Delivery navrhuje, aby sa opatrenia uvedené nižšie stali súčasťou dokumentu Koncepcia riadenia informatizácie v jeho najbližšej schvaľovanej verzii.

**Návrh opatrení pre zabezpečenie etického, transparentného a zodpovedné správania pri realizácii IT dodávok a projektov vo verejnej správe**

ÚPVII zaväzuje orgány verejnej moci (OVM) a ich pracovníkov pôsobiacich v oblasti obstarávania, nasadzovanie a prevádzky IKT k dodržiavaniu týchto pravidiel a princípov:

**Orgán vedenia, orgány riadenia a ďalšie orgány verejnej moci**

1. bude za všetkých okolností postupovať v zmysle platných zákonov a interných pravidiel daného úradu;
2. pri verejnom obstarávaní IKT prijme opatrenia, aby nemohlo dôjsť k ovplyvňovaniu súťaží, získavaniu informácií, na ktoré uchádzači nemajú právo a inému konaniu, ktoré môže objektívne zmeniť výsledok verejného obstarávania;
3. od nikoho nebude požadovať alebo prijímať peňažné úplatky alebo iné výhody v záujme získania zákazky, dodatku k zákazke alebo úľavy pri realizácii dodávky v čase, kvalite alebo objeme; sem patria aj prísľuby zamestnaní obchádzajúce bežnú náborovú prax, úľavy na účastníckych poplatkoch na konferenciách atď.;
4. bude eliminovať riziko, že pri dodávke informačného systému mu vznikne závislosť na dodávateľovi charakteru vendor lock-in; pre bližšiu orientáciu viď Koncepciu obstarávania IKT vo verejnej správe (linka); nebude ani žiadnym iným spôsobom obchádzať povinnosť obstarávať a výnimky nebude využívať nad rámec ich ducha a účelu;
5. bude preferovať súťaženie na kvalitu a bude sa vyhýbať tomu aby vypisoval súťaže, kde jediným kritériom je cena, s výnimkou najjednoduchších obstarávaní s jasnými požiadavkami na technické parametre komodít; v prípadoch, kde nie je zadanie na technickej úrovni jednoznačné alebo prichádzajú do úvahy variantné riešenia, prikročí k súťaži návrhov;

**Orgán vedenia**

Vytvorí prehľadný a pre užívateľov ľahko použiteľný systém zverejňovania informácií o IKT projektoch nad rámec CRZ; informácie budú zahŕňať

1. zmluvy OVM s IT firmami tak aby bolo zjavné, kto je dodávateľ, čo je predmetom zmluvy, za akú cenu, kto sú subdodávatelia a s akým podielom, aké dodatky sa k zmluve urobili, čoho sa týkali a za akú cenu a kto sú koneční užívatelia výhod takejto zmluvy;
2. zverejňovanie výsledkov IT projektov, v ktorého bude zrozumiteľné, že/či došlo k odovzdaniu projektu v zmysle zadania, aj to, aké sú prínosy projektu pre občanov, podnikateľov a verejnú správu; v prípade merateľných výsledkov projektu sa doplní informáciu o dosiahnutí požadovaných parametrov v čase, kedy to nastane;
3. priestor, na ktorom budú IT firmy zverejňovať zoznam svojich poddodávateľov pri verejných zákazkách, pričom bude uvádzať všetkých poddodávateľov s podielom zákazky aspoň 10%;
4. priestor, na ktorom budú IT firmy zverejňovať informácie o jedincoch participujúcich na vzniku strategických, technických a projektových dokumentoch súvisiacich s informatizáciou verejnej správy a prípravou projektov, ako aj pôsobenie zamestnancov a členov managementu IT spoločností v poradných a výkonných orgánoch verejnej správy;
5. priestor, na ktorom budú IT firmy zverejňovať informácie o zamestnancoch prijatých do IT firiem z oblasti verejnej správy skôr ako 5 rokov po odchode z verejnej správy

Systém sa odprezentuje záujemcom z radov verejnosti a novinárom tak, aby ho poznali a používali.

Orgán vedenia bude zároveň Rade vlády SR pre digitalizáciu verejnej správy a jednotný digitálny trh v polročných intervaloch predkladať informáciu o orgánoch verejnej a firmách, ktoré sa preukázateľne zapoja do iniciatívny pre Etické, transparentné a zodpovedné IT vo verejnej správe a budú zverejňovať informácie uvádzané vyššie.